b'\n_START_ARTICLE_\nThe Wicked\n_START_PARAGRAPH_\nThe Wicked on suomalainen metallimusiikkiyhtye. Yhtye on tunnettu erikoisesta musiikkityylist\xc3\xa4\xc3\xa4n, yhtyeen kappaleissa yhdistell\xc3\xa4\xc3\xa4n muun muassa konemusiikkia, black metallia ja elokuvamusiikkia. T\xc3\xa4m\xc3\xa4 yhdistely johtuu muun muassa siit\xc3\xa4, ett\xc3\xa4 yhtyeen j\xc3\xa4senten musiikkimaut ovat erilaisia, mutta he kaikki kuuntelevat soundtrackeja. Yhtyeen musiikin olisi tarkoitus muodostaa kuulijan mieless\xc3\xa4 kuvitteellinen elokuva, jonka soundtrackiksi yhtyeen musiikki sopii._NEWLINE_T\xc3\xa4rkeiksi inspiraation l\xc3\xa4hteiksi yhtyeelle ovat olleet unet sek\xc3\xa4 Tim Burtonin elokuvat. Erikoisen musiikkityylin vuoksi The Wicked on saanut ristiriitaista palautetta levyarvosteluissa: joko musiikkia on solvattu j\xc3\xa4rjett\xc3\xb6m\xc3\xa4ksi, tai sitten sit\xc3\xa4 on kehuttu neroudeksi._NEWLINE_The Wickedin ensimm\xc3\xa4isen albumin, For Theirs is the Fleshin, tekemiseen kului kolme vuotta, ja toisen albumin, Sonic Scriptures of the End Times / Songs to Have Your Nightmares Within tekemiseen meni melkein yksi kokonainen vuosi. Yhtyeell\xc3\xa4 on tapana laittaa jokaisen albumin loppuun provosoimismieless\xc3\xa4 bonuskappale._NEWLINE_Molemmilla yhtyeen albumeilla on k\xc3\xa4ytetty paljon sampleja ja erilaisia \xc3\xa4\xc3\xa4niefektej\xc3\xa4, kuten suhinoita ja kilin\xc3\xb6it\xc3\xa4. Samplet on valittu sen mukaan, mik\xc3\xa4 on kuulostanut hyv\xc3\xa4lt\xc3\xa4. Ensimm\xc3\xa4isell\xc3\xa4 The Wickedin albumilla samplet on valittu sen mukaan, ett\xc3\xa4 ne sopivat musiikkikappaleen tarinaan. Toisella albumilla samplet tukevat kappaletta muilla tavoin. \xc3\x84\xc3\xa4niefektit yhtye on tehnyt itse, muun muassa Reason-nimisen ohjelman avulla._NEWLINE_The Wicked ei ole koskaan esiintynyt liven\xc3\xa4.'